F'dawn l-aħħar jiem inħareġ film li għoġobni, bit-titolu "The Two Popes". L-istorja minsuġa b'intelliġenza hija r-rabta li nbniet bejn il-Papa Benedittu XVI u l-Papa Franġisku. Il-Papiet isiru aktar bnedmin. Dawk li jirrappreżentaw ideat u kulturi fi ħdan il-Knisja Kattolika, mimlija hija wkoll bit-tastieri fil-mużajk tagħha. Issa, it-tnejn huma diġà suġġetti ta' dokumentarji oħra reċenti mill-isbaħ, bħal dak imsemmi "Pope Francis: a Man of his word" . Imma dan huwa dak li rnexxielu jasal ferm iktar viċin u dirett, mentri oħrajn baqgħi 'l bogħod. Il-wiċċ uman Fih joħroġ iktar ċar l-aspett uman. It-tnejn għandhom il-linji partikolari tagħhom. Wieħed aktar "akkademiku"; l-ieħor iktar impenjat man-nies fit-triq. It-tnejn, però, għas-servizz tas-sewwa. It-tnejn taw, u għadhom qegħdin jagħtu s-sehem u l-kontribut tagħhom biex jibqgħu strumenti biex iwasslu l-Vanġelu. It-tnejn sabu ruħhom fil-pożizzjoni li ma ħasbux. Anzi jidher dejjem iktar evidenti, minn dak li naraw u nqisu sew, li verament xejn ma jiġri b'kumbinazzjoni. Riżenji L-istorja tinbena fuq il-parti tal-istorja li Franġisku ried li jirriżenja u jiġi eżentat minn dmirijietu. Benedittu, b'pass wara pass, jirrifjuta u jasal fil-pożizzjoni li jiġġustifika dan l-aġir. Iktar ma jkellmu, iktar isir jafu, u iktar jifhem li warajh hemm proċess li ma jistax iżomm. Pass li, għalkemm mhux imsemmi fil-pellikola, għandu iktar piż meta wieħed jiftakar li l-istess Benedittu kien talab diversi drabi lill-Papa San Ġwanni Pawlu t-Tieni biex iħalli lilu jirriżenja u jwarrab, u dak ukoll għamel sew li rrifjuta. It-tnejn offrew, imma t-tnejn inżammu għas-servizz tas-sewwa. Huwa, f'dan, iktar uman u li, mingħajr ma trid, tinġibed biex tarah u terġa' tarah. Anzi, huwa isbaħ meta wieħed jikkunsidra li wara li Benedittu XVI irriżenja, qamu diversi teoriji. Inkitbu artikoli u kotba jippruvaw jagħtu spjegazzjonijiet varji. Uħud, bħal dak ta' Giorgio Agamben, iħares lejn ħidmet il-forza tal-ħażen. L-istess Massimo Cacciari, li jaqbad ukoll dellijiet suwed ħafna. Kitbiet li huma spekulattivi, anke jekk ibbażati fuq ideat umani li jippruvaw jinterpretaw dak li ma jistgħux jifhmu. Biss, f'dan il-film hemm spjegazzjoni isbaħ u iktar veritiera. Benedittu rriżenja u ma ġiebx traġedji. Anzi, ċaqlaq mill-ġdid id-dinja, għax għalkemm kien ilu sew ma jkun hemm dan, xorta kien fid-direzzjoni t-tajba. Imma hawn, forsi wkoll nistgħu nifhmu aħjar li l-p huma bnedmin ukoll. Meta Benedittu kien ġie elett mill-Kulleġġ tal-Kardinali, fl-ewwel kelmiet tiegħu irrefera għal dik il-parti tal-Vanġelu fejn iddefinixxa ruħu bħala "serv inutili tal-Mulej". Daqshekk umiltà kienet laqtitni. Ma stajtx, proprju, nirrikonċiljaha. Imma llum nifhem iktar faċċata li ma kontx qed nara, u li issa naħseb li qiegħed. Il-film joħroġ b'marka ċara li l-papiet huma bnedmin, u huma wkoll midinbin. Strumenti f'idejn min ħalaqna. Dixxendenti tal-Appostli Ma hemm xejn ġdid f'dan, ħlief li nħarsu lura lejn San Pietru, l-ewwel Papa. Kien midneb huwa wkoll. Kien hu li, kif nafu fil-Vanġelu, kellu d-dgħjufijiet tiegħu. Imma fit-triq magħżula għalih kien il-ġebla li fuqu tfasslet u nbniet il-Knisja Kattolika. Anzi, San Pietru kien dak l-appostlu li jidher l-iktar bħala midneb fost l-Appostli. L-abbandun fil-mument tal-prova. Imma dawn iż-żewġ Papiet isibu ruħhom fl-istess pożizzjoni, u għalhekk qegħdin isegwu l-passi tiegħu. Fil-Verità Irid jingħad ulterjorment li għalkemm kien hemm ħafna li ma qablux li Benedittu jirriżenja, iż-żmien issa tana iktar parir. Kien pass għaqli tiegħu. Ma rajniex nuqqas ta' kontinwità, anqas xi "konflitt". It-tnejn ġew katina importanti f'mument xejn faċli għall-Knisja Kattolika. Biss, it-triq 'il quddiem baqgħet. Anzi, minn dak li nara, Franġisku rnexxielu jagħti ħajja ġdida. Irnexxielu jkompli jibdel. Irnexxielu jmexxi 'l quddiem. Irnexxielu jibni fuq ħidmet Benedittu u jassigura iktar ċaqliq u riformi li qegħdin, biċċa biċċa, jsiru. Jien, li nieħu pjaċir naqra kitbet dawn iż-żewġ Papiet, iktar minn darba nammetti li dan il-film ħaqqu ta' min jarah. Jien, kif għidt, rajtu iktar minn darba, u kull darba sibt punti, kliem u riflessjonijiet ġodda. Ma fihx kontenuti żbaljati, anzi, li jressqu lejn is-sewwa. Messaġġ tajjeb, aktar u aktar f'soċjetà fejn lill-Papa hemm min jikkontestah u jċekknu. Messaġġ li jġib lura u jwassal ferm iktar milli strumenti oħra jistgħu. Inħajjarkom, proprju għalhekk, li tarawh intom ukoll, u li forsi jiġi kkunsidrat li l-Knisja tara li jiġi divulgat iktar minn fuq il-pulpti tagħna.
Żewġ Papiet